עקיבא פרדקין

עקיבא פרדקין (נולד ב-1949) הוא שחקן ומאמן כדורסל עבר, איש חינוך, ומייסד מכון PHD Institute.

 ביוגרפיה 
נולד וגדל בפתח תקווה.

בצה"ל שירת כקצין ספורט בבסיס תל נוף. ב-1973 היה מדריך לוחמה זעירה, קרב מגע וכושר קרבי בתהליכי הקמת יחידת 669. במילואים שירת בין השאר כמרצה בזרוע האוויר של המכללה הבין-זרועית לפיקוד ולמטה.

 ספורט וכדורסל 
שיחק בקבוצת הנוער של הפועל פתח תקווה (כדורסל), ולאחר מכן בקבוצת הבוגרים, ואף היה הקפטן כשהקבוצה שיחקה בליגה הלאומית בכדורסל.

ב-1972 שיחק בנבחרת כדוריד אס"א, ובנבחרת כדורסל אס"א - איתה השתתף באוניברסיאדת מוסקבה (1973).

בין השנים 1973–1979 ניהל את מרכז עלית לספורט.

ב-1977 היה עוזרו של אריה מליניאק, מאמן הפועל רמת גן, אימן לצדו את הקבוצה ובסוף השנה מונה למאמן ראשי של הקבוצה. לאחר שעזב ללימודי תואר שלישי באוסטרליה, מילא את מקומו שלמה לוצקי. לאחר כשנה, חזר לישראל ושב לאמן את הקבוצה.

ב-1980 אימן את נבחרת ישראל בכדורסל עד גיל 18. בין השאר השתתף כעוזר המאמן אריה מליניאק בשנת 1980 באליפות אירופה בכדורסל עד גיל 18.

ב-1982 הדריך את הפועל יהוד, והיה המאמן של הפועל גן שמואל.

ב-1984 היה המאמן של אליצור תל אביב (כדורסל).

 לימודים ואקדמיה 
ב-1968 זכה במגלת לימודים במכון וינגייט מטעם הקרן לעידוד ספורטאים מצטיינים בראשות משה זנבר.

בשנת 1971 למד במכון וינגייט במסגרת העתודה האקדמית. לאחר שירותו הצבאי למד תואר ראשון בחינוך גופני באוניברסיטת תל אביב ותואר שני בסטטיסטיקה.

בשנים 1979–1982 ניהל את תיכון עירוני ו' בתל אביב.

בשנים 1981–1992 עמד בראש המכללה למינהל.

ב-1982 היה יועץ חינוכי (יחד עם אלי קושניר) של תוכנית השתלמות בארצות הברית ללימודי תואר שני לסטודנטים ישראלים באוניברסיטת אדלפי.

בשנים 1985–1993 לימד סטטיסטיקה במכללה למינהל, אוניברסיטת תל אביב ומכון וינגייט. בשנים 1980–1985 הוא לימד מדידה והערכה בחינוך בסמינר הקיבוצים בקורס מדידה והערכה בחינוך.

במסגרת המכללה למינהל ניהל רשת של 12 בתי ספר תיכוניים-טכנולוגיים "תלם" בהם למדו כ-5000 תלמידים, בפיקוח משרד החינוך.

ב-1992 היה סמנכ"ל של אליעזר פוקס, מנכ"ל המכללה למינהל.

בשנים 1992–1998 ניהל את מכללת מעוף למחשבים. לאחר מכן היה מנהלה האקדמי של מכללת מעוף.

את לימודי הדוקטורט שלו התחיל באוניברסיטת תל אביב וסיים ב־University of New England באוסטרליה. ב-1998 קיבל תואר פרופסור מאוניברסיטת טורו.

 פלילים 
ב-1995 הורשע בבית משפט מחוזי בתל אביב יפו בקבלת דבר במרמה בנסיבות מחמירות, זיוף מסמך בנסיבות מחמירות, שימוש במסמך מזויף, גניבה בידי מורשה, מרמה והפרת אמונים בתאגיד ושיבוש מהלכי משפט בקשר לגניבת כ-4 מיליון ש"ח מהמכללה למינהל, בעת ששימש כמנכ"ל בתי הספר התיכוניים של המכללה. נגזר עליו עונש של שמונה שנות מאסר. מתוכן הוא ריצה שנתיים בפועל, עוד שנתיים היה בתוכנית שיקום אסירים, ולאחריהן קיבל חנינה מנשיא המדינה עזר ויצמן. גם בעת ריצוי מאסרו שמו נקשר בפלילים: בתאו ישב גם רוני ליבוביץ ("האופנובנק") ויחד עסקו בכתיבת עבודות אקדמיות עבור קציני שירות בתי הסוהר.

ב-2016, בעקבות תחקירים שנערכו בידיעות אחרונות והארץ, נעצר יחד עם עוד 12 חשודים, בחשד לזיוף, הונאה והלבנת הון בפרשה שנודעה כ"פרשת התארים הפיקטיביים". החקירה נסגרה כעבור זמן ללא הגשת כתב אישום.

 מכון PHD Institute 
ב-1998 הקים את מכון PHD Institute המציע לבוגרי תואר שני להשלים תואר שלישי בתוכניות ואוניברסיטאות מחוץ לישראל. המכון מייצג בישראל 16 אוניברסיטאות, מאפשר לישראלים ללמוד לדוקטורט בלמידה מרחוק. עד כה סיימו את לימודי הדוקטורט שלהם במכון כ-1100 בוגרים, ביניהם: בן ציון גרובר,, יצחק לקס, ועדנה בקנשטיין.

בין המוסדות אותם מייצג המכון:
 אוניברסיטת קרנגי מלון
 Trident University International
 בירקבק, אוניברסיטת לונדון
 Anglia Ruskin University
 University of Lancashire
 אוניברסיטת פריז לחינוך בינלאומי (Paris University of International Education)
 אוניברסיטת פרידריך שילר בינה
 אוניברסיטת ניקוסיה
 Girne American University
 Swiss Management Center
 Varna Free University
 South-West University "Neofit Rilski"
 Trakia University
 University of Library Studies and Information Technologies
 Universidad Empresarial de Costa Rica
 Veracruzana University

בעבר ייצג גם את האוניברסיטה הבין-לאומית לעסקים ומשפטים, את אוניברסיטת אצטקה ואת אוניברסיטת יורק (ארצות הברית).

 קישורים חיצוניים 







 עקיבא פרדקין במדור "קלעי כל הזמנים" באתר מנהלת ליגת העל בכדורסל
 עקיבא פרדקין במדור "מאמני כל הזמנים" האתר מנהלת ליגת העל בכדורסל











 הערות שוליים 

קטגוריה:כדורסלנים ישראלים
קטגוריה:כדורסלני הפועל פתח תקווה
קטגוריה:מאמני כדורסל ישראלים
קטגוריה:בוגרי אוניברסיטת תל אביב
קטגוריה:מורשעים בעבירות מרמה והפרת אמונים בישראל
קטגוריה:ישראלים שנולדו ב-1949